
The main trump of European Union in the domain of crisis administration that occur within community space and the contiguous, one consists of its capacity to mobilize a wide range of projected instruments that are at PESD’ s disposal. The European Union’s approach, consists of the use of all community, civilian or military means in order to ensure a coherent reaction to the entire fan of crisis situations: conflicts prevention, peace maintenance and post conflict stability operations.
Principalul atu al Uniunii Europene în domeniul gestionării crizelor apărute în spaţiul comunitar, sau în cel adiacent, constă în capacitatea sa de a mobiliza o gamă largă de instrumente, proiectate şi puse la dispoziţia PESA. Abordarea Uniunii Europene, rezidă în utilizarea tuturor mijloacelor comunitare, civile şi militare, pentru asigurarea unei reacţii coerente la întregul evantai de situaţii de criză: prevenirea conflictelor, menţinerea păcii şi operaţiunile de stabilitate post-conflict.
1. Rolul misiunilor de poliţie internaţionale în cadrul Politicii Europene de Securitate şi Apărare
Răspunzând recomandărilor Organizaţiei Naţiunilor Unite, sintetizate în raportul Brahimi din martie 2000, Uniunea Europeană a dezvoltat mai multe concepte care au vizat creşterea eficacităţii acţiunilor forţelor de poliţie internaţionale, într-o misiune de menţinere a păcii.
După ce în iunie 2000, Consiliul European de la Feira stabilea zonele de prioritate şi de dezvoltare a componentei civile a Politicii Europene de Securitate şi Apărare (poliţie, stat de drept, administraţie civilă, protecţie civilă), în iunie 2004 a adoptat un Plan de acţiune care defineşte priorităţile şi calendarul privind sporirea şi consolidarea capacităţilor civile ale Uniunii Europene. Practic, plecând de la ideea că principalul atu al Uniunii Europene în domeniul gestionării crizelor constă în capacitatea sa de a mobiliza o gamă largă de instrumente pe care le are la dispoziţie, acest Plan este orientat spre operaţionalizarea capacităţii Uniunii Europene de asigurare a unui răspuns coerent şi coordonat,la acestea. Din această perspectivă, luând în considerare schimbările intervenite la nivelul mediului strategic, dezvoltările instituţionale recente, precum şi procesul de lărgire, Uniunea Europeana a adoptat Obiectivul Global UE 2008 pe componenta civilă. Obiectivul Global UE 2008 pe componenta civilă, precizează principalele ambiţii şi misiuni ale Uniunii Europene în gestionarea crizelor. Abordarea globală a Uniunii Europene, rezidă în utilizarea tuturor mijloacelor comunitare, civile şi militare, aflate la dispoziţia PESA, pentru asigurarea unei reacţii coerente, la întregul evantai de situaţii de gestionare a crizelor: prevenirea conflictelor, menţinerea păcii şi operaţiunile de stabilitate post-conflict.
Uniunea Europeană trebuie să fie în măsură să conducă simultan, mai multe misiuni civile, cu diferite grade de angajament. În ceea ce priveşte, rapiditatea reacţiei, Uniunea Europeană trebuie să fie capabilă de a desfăşura mijloace civile, în acelaşi timp cu mijloacele militare de la debutul unei operaţiuni. Misiunile PESA de gestiune civilă a crizelor, pot să fie desfăşurate într-o manieră autonomă, conjunctural sau în legătură strânsă cu operaţiunile militare.
Experienţa misiunilor internaţionale de poliţie ale Uniunii Europene, desfăşurate de-a lungul anilor, a demonstrat necesitatea intervenţiilor specializate, în decursul diverselor faze ale unei operaţiuni de gestionare a crizelor:
– faza preventivă: o misiune de poliţie internaţională, pentru consilierea poliţiei locale într-o zonă de criză ( misiuni de întărire);
– faza intervenţiei militare: forţele de poliţie internaţionale, trebuie să fie desfăşurate concomitent cu forţele de intervenţie, pentru asigurarea securităţii publice, menţinerea ordinii publice, şi înlocuirea forţelor de poliţie locale pentru toate misiunile specifice ( misiuni de substituţie);
– faza de ,,menţinere a păcii”: pe timpul desfăşurării forţelor militare, misiunile forţelor de poliţie internaţionale, sunt numeroase: menţinerea ordinii/controlul forţelor; cercetare specifică, luptă antiteroristă, toate misiunile de poliţie judiciară (luptă împotriva criminalităţii organizate, controlul frontierelor, căutarea şi capturarea criminalilor de război, sprijinul funcţionării organelor de justiţie locale); toate misiunile de repunere în drepturi a poliţiei locale ( misiuni de întărire şi de substituţie).
– faza de reconstrucţie/stabilizare: forţele de poliţie internaţionale ale Uniunii Europene, pot fi transformate în misiuni de experţi, pentru consilierea şi formarea poliţiei locale ( misiune de întărire).
2. Misiunile de poliţie internaţionale în operaţiunile de stabilizare
În operaţiunile de gestionare civilă a crizelor, faza de stabilitate intervine după momentul desfăşurării forţelor militare şi desfăşurarea de către acestea a operaţiunilor de implementare a păcii. În acest sens, Uniunea Europeană a dezvoltat în cadrul PESA, Forţa de Poliţie Europeană şi Forţa de Jandarmerie Europeană, instrumente capabile să acţioneze, chiar de la începutul angajamentului militar, acestea răspunzând principiului imperativ al unicităţii de comandă, beneficind de sprijin logistic şi de capacităţi de proiectare ca si forţele armate. Integrate într-un proces de planificare strategică, acestea introduc un element de supleţe în reglarea situaţiei de criză, având aşadar vocaţia naturală de a juca un rol de tranziţie între componenta militară şi alte dispozitive civile desfăşurate, reprezentând instrumentul de primă importanţă, înscrise într-o logică a normalizării, a demilitarizării gestionării crizelor.
Se poate formula pe bună dreptate întrebarea, care este diferenţa între Forţa de Poliţie Europeană şi Forţa de Jandarmerie Europeană?
Forţa de Poliţie Europeană a fost constituită ca rezultat al unei abordări multidimensionale a cooperării poliţieneşti. Actul său de naştere a fost constituit, ca urmare a desfăşurării Consiliului European de la Feira, din iunie 2000, ocazie cu care s-au pus bazele acestei forţe, instrument operaţional capabil să facă faţă situaţiilor de instabilitate din Europa, ce pot necesita recurgerea la alte modalităţi de gestionare, decât cele pe care le pot genera forţele militare. Având ca fundament, participarea voluntară a statelor membre, această forţă cuprinde 5.000 de poliţişti, având un nucleu de desfăşurare rapidă, format din 1.400 de oameni, ce poate intra în acţiune după 30 de zile de la debutul unei crize. Aceste unităţi de poliţie, având o provenienţă naţională diferită, trebuie să fie integrabile, flexibile, interoperabile, capabile să asigure o perioadă de tranziţie între un comandament militar iniţial, şi un comandament civil, ca element de succesiune în secvenţele planificate de gestionare a crizelor. În decembrie 2000, summitul de la Nice, a precizat şi principalele misiuni ce le poate avea această forţă (FPE) 302 : întărirea capacităţilor de acţiune ale poliţiei locale, prin completare sau formare, antrenament, asistenţă/consiliere, control; executarea de misiuni specifice pentru întărirea şi creşterea nivelului de securitate publică prin substituirea forţelor de poliţie locale slăbite, ca urmare a unei crize de autoritate sau ca urmare a desfăşurării unor operaţiuni militare. Forţa de Poliţie Europeană are competenţe poliţieneşti de menţinere a ordinii şi siguranţei publice, de protecţie a bunurilor şi persoanelor, de poliţie judiciară şi de obţinere a informaţiilor din mediile criminogene.
Totuşi, experienţa demonstrează existenţa unor deficienţe în angajarea acestei forţe, aspecte ce ţin în mare măsură de integrarea multiplelor elemente poliţieneşti, identificându-se neajunsuri de natură tehnică, juridică şi culturale.

Neajunsurile tehnice, se referă în principal la distanţa mare la care trebuie să se acţioneze, lipsa interoperabilităţii comunicaţiilor, eterogenitatea echipamentelor, aspecte ce solicită nu numai soluţii operaţionale şi eforturi financiare sporite, dar şi o bună dozare a cooperării în cadrul FPE, aspect costisitor uneori.
Neajunsurile juridice, sunt generate în mare măsură de procedurile penale diferite, de regimul de administrare a probelor, competenţelor ce revin ofiţerilor de poliţie judiciară şi magistraţilor, de la un stat la altul, fac în prezent şi pe viitor obiectul unui răspuns practic, în cadrul Convenţiei de aplicare a acordului Schengen.
Neajunsurile culturale , generate în principal, ca urmare a necunoaşterii la nivel ridicat a limbii engleze, în special a terminologiei specifice, constituie o miză importantă a formării ofiţerilor/agenţilor de poliţie,pentru executarea misiunilor internaţionale, formarea competenţelor lingvistice rămânând o funcţie cu specific organizaţional şi formativ al fiecărui stat membru. În scopul de a eradica diferenţele între cele două tipuri de culturi poliţieneşti, dominante în Europa ( analitică pentru ţările anglo-saxone, şi operaţională pentru ţările latine), se impune ca logica normativă de omogenizare, să fie urmată de o acţiune mai pragmatică, fondată pe recunoaşterea mutuală a deciziilor europene ca standard operaţional, centrate pe schimburile interculturale şi formarea continuă.
În schimb, crearea Forţei de Jandarmerie Europene, în baza Tratatului încheiat la data de 18 octombrie 2007, în localitatea Velsen (Olanda), tratat semnat de miniştrii de externe din cele cinci ţări fondatoare, Spania, Franţa, Italia, Portugalia şi Olanda, a rezolvat multe din neajunsurile constate la nivelul Forţei de Poliţie Europene, constituindu-se astfel, o forţă cu multiple capabilităţi operaţionale, un instrument la dispoziţia Uniunii Europene, ce poate fi angajat atât în misiuni de gestionare a crizelor militare sub egida N.A.T.O , O.N.U., O.S.C.E., cât şi-n operaţiuni de gestionare civilă a crizelor, prin:
− capacitate de dislocare rapidă a efectivelor sale, circa 800 de jandarmi într-o perioadă de timp relativ scurtă, de până la 30 de zile;
− existenţa statului major permanent, aspect ce asigură organizarea şi desfăşurarea rapidă a intervenţiei, în zonele de acţiune desemnate;
− datorită folosirii formelor şi procedeelor de acţiune însuşite în cadrul exerciţiilor şi aplicaţiilor tactice, desfăşurate în comun ( dispozitive de asigurare şi restabilire a ordinii publice, escortarea convoaielor, protecţia personalităţilor, etc.), este asigurată o foarte bună interoperabilitate şi nu necesită, o pregătire prealabilă a forţelor participante la o misiune internaţională înainte de îndeplinirea mandatului;
− este capabilă să gestioneze foarte bine executarea misiunilor de menţinere şi restabilire a ordinii publice şi să asigure în acelaşi timp demilitarizarea şi normalizarea situaţiei din zonele de criză;
− poate oferi condiţiile necesare desfăşurării Forţei de Poliţie Europene, care să participe la misiune în teatrul de operaţii;
− este competentă să îndeplinească toată gama de misiuni poliţieneşti, în ambele ipostaze, de substituire şi de sprijin a forţelor de poliţie locale;
− constituie o forţă antrenată şi dotată corespunzător (armament, tehnică de luptă, comunicaţii, etc.) pentru îndeplinirea misiunilor specifice armatei, într-un teatru de operaţii extern, folosind un limbaj comun, pentru rezolvarea situaţiilor de criză;
− experienţa dobândită pe timpul participării la misiunilor internaţionale, în compunerea forţelor de gestionare a situaţiilor de criză, în special când au acţionat ca unităţi specializate multinaţionale (MSU – Multinational Specialized Units), sau ca unităţi de poliţie integrate ( IPU – Integrated Police Units);
− îndeplinirea tuturor tipurilor de acţiune poliţieneşti în operaţiile de gestionare a situaţiilor de criză, în conformitate cu Declaraţia Petersberg, în mod deosebit în misiuni de substituire a poliţiei locale.
În funcţie de gradul de intensitate al crizei, în executarea operaţiunilor de gestionare a acestora, Forţa de Poliţie Europeană, poate subordona subunităţi operaţionalizate ale Forţei de Jandarmerie Europeană, pentru executarea unor operaţiuni specifice poliţiilor de tip jandarmerie, acest aspect fiind valabil şi invers.
3. Tipuri de misiuni de poliţie internaţională în operaţiunile de stabilitate
Aceste instrumente proiectate şi validate în cadrul Politicii Europene de Securitate şi Apărare a Uniunii Europene ( FPE/FJE), asigură un răspuns imediat necesităţilor de siguranţă a populaţiei dintr-un anumit teatru de operaţii, supus stabilizării, făcând să înceteze agresiunile asupra persoanelor şi bunurilor şi tulburarea ordinii publice. Este vorba de o etapă esenţială în realizarea obiectivului final: reconstruirea unei societăţi civile în conformitate cu principiile şi valorile statului de drept. Ele pot să acţioneze de la începutul angajamentului militar, răspunzând la principiul imperativ al unităţii de comandă şi pot beneficia de sprijin logistic şi de capacitate de proiectare ca şi forţele armate. Integrate într-un proces de planificare strategică cu S.M.U.E.2 ( Statul Major al Uniunii Europene), acestea introduc un element de supleţe în gestionarea situaţiei de criză prevăzut de către U.E. Ele au aşadar, vocaţia naturală de a juca un rol de tranziţie între componenta militară şi alte componente civile desfăşurate.
Angajarea forţelor de poliţie internaţionale, permite răspunsul la aceste nevoi, prin executarea următoarele tipuri de misiuni:
– misiuni de întărire a forţelor locale de poliţie;
– misiuni de substituţie a forţelor locale de poliţie;
– misiuni de asistenţă.
Misiunile de întărire a forţelor locale de poliţie, trebuie să se adapteze la starea identificată la nivelul poliţiei locale. Procesele cele mai complexe, fac referire la crearea unei noi forţe de poliţie sau la reorganizarea completă a structurilor existente. În acest sens, trei tipuri de misiuni de întărire au fost identificate:
– o consolidare prin organizare şi restructurare;
– o consolidare prin formare şi selecţie a personalului;
– o consolidare prin supraveghere şi control.
Misiunile de substituţie a forţelor locale de poliţie, se impun în momentul în care structurile statului,aflat în criză, se prăbuşesc. Obiectivul principal al forţelor de poliţie internaţionale, este de a contribui la restabilirea ordinii şi siguranţei publice ( ordine publică, protecţia persoanelor şi bunurilor, etc). O coordonare eficace cu ansamblul actorilor civili şi militari, este de dorit, forţa de poliţie internaţională având interesul să întreţină o cooperare strânsă cu componenta militară, veghind la respectarea ansamblului constrângerilor legale locale. Forţa de poliţie internaţională de substituţie, poate asigura implementarea sistemului judiciar local, în situaţia în care este constituit un tribunal criminal internaţional. Totodată, este imperativ să se pregătească chiar de la bun început, selecţia, formarea, asistenţa, controlul şi suportul operaţional al formării poliţiei locale, în scopul asigurării condiţiilor tehnice necesare validării şi conducerii procesului de recontrucţie a acestora.
În situaţia executării unor misiuni de asistenţă, poliţia locală beneficiază de anumite prerogative pe care şi le-a păstrat sau însuşit, în cursul fazei de stabilizare. Scopul acestor misiuni este de a evita suprapunerea şi dublarea funcţiilor specifice fiecărei dintre forţe. Într-un asemenea context, misiunea de poliţie interanaţională, se concentrează pe probleme majore de siguranţă, asumându-ţi responsabilitatea generală a deciziilor operaţionale. Forţele de poliţie locale, acţionează ca forţe auxiliare şi dacă ele au păstrat anumite prerogative, fără ca acestea să răspundă standardelor operaţionale implementate, atunci acţionează cu sprijinul şi controlul misiunii internaţionale de poliţie. Misiunea de asistenţă marchează în mod sigur, trecerea la o etapă de tranziţie, dar care poate debuta, cu mult înainte în anumite domenii poliţieneşti definite.
4. Instrumente acţionale la dispoziţia forţelor de poliţie internaţionale
Naţiunile membre ale Uniunii Europene, pot contribui la executarea misiunilor de stabilizare, fie prin trimiterea sub mandat european sau O.N.U., a unui număr redus de ofiţeri de poliţie, care să intre în compunerea diverselor structuri de comandament şi operaţionale, constituite în vederea executării misiunilor stabilite, sau prin defăşurarea unităţilor/subunităţilor de poliţie operaţionalizate, de tipul Orice desfăşurare de forţe de poliţie internaţională, impune îndeplinirea concomitentă a trei condiţii fundamentale: robusteţea, aspect ce ţine de propria protecţie şi expunerea forţei, în raport cu factorii de risc din teatrul de operaţii, supleţea angajării şi interoperabilitatea.
Din acest motiv, au fost identificate la nivel european şi create în conformitate cu directivele europene, centre de antrenament de excelenţă, cu capabilităţi dezvoltate pentru asigurarea unor activităţi de pregătire, pentru a contribui printre altele la dezvoltarea şi creşterea continuă a nivelului de interoperabilitate, între diversele formaţiuni de poliţie angajate.
Forţele de poliţie pot acţiona, în două modalităţi organizaţionale:
a. Unităţile de poliţie integrate (Integrated Police Unit);
b. Unităţi de poliţie formate (Formed Police Units).
Unităţile de Poliţie Integrate au fost proiectate de Consiliul European pentru a asigura ansamblul de misiuni de poliţie,precum şi pentru substituirea forţelor de poliţie locale, îndeplinind: misiuni de poliţie judiciare, de securitate şi protecţie, de menţinere a ordinii publice şi de cercetare specifică. Acestor misiuni, li se pot adăuga alte misiuni deduse din capabilitatea acestor forţe, de a fi desfăşurate sub autoritate militară, înainte de desfăşurarea propriu-zisă a forţelor de poliţie internaţionale.
Unităţile de poliţie formate sunt definite ca unităţi de poliţie constituite din mai multe mici elemente, naţionale sau multinaţionale. Sub autoritate civilă, ele pot fi desfăşurate rapid, dar numai în teatre de acţiuni stabilizate. Câmpul lor de acţiune se limitează în mod principal, la menţinerea ordinii publice, prin patrule de ordine publică. Neîndeplinind tot evantaiul de misiuni de poliţie, acestea nu pot avea în competenţă, o zonă de responsabilitate, acţionând doar în ipostaze de unităţi subordonate, altor forţe sau autorităţi civile. Spre deosebire de unităţile de poliţie integrate, ele nu beneficiază de logistică proprie.
Atât unităţile de poliţie integrate, cât şi unităţile de poliţie formate, constituie nucleul activ al misiunii internaţionale de poliţie. Schema repartizării zonelor de responsabilitate, antrenează descentralizarea comandamentului şi a funcţiei de control a forţelor. Comandanţii de unităţi exercită comandamentul tactic, iar ordinele şi dispoziţiunile emise, se concentrează asupra spiritului misiunii, pe coordonarea cu alte elemente şi unităţi internaţionale, asupra limitelor de timp stabilite pentru îndeplinirea diferitelor misiuni specifice. Şeful misiunii, îşi exercită autoritatea de comandă, prin intermediul unui sistem propriu de comunicaţii şi de proceduri operaţionale. El are competenţa să redesfăşoare unităţile de poliţie subordonate, a echipelor specializate sau a ofiţerilor de poliţie. Dacă este necesar, de la caz la caz, poate dispune constituirea unei grupări operaţionale ( task force), pentru a îndeplini diverse misiuni specifice, independent sau în cooperare cu alte forţe, sub comandamentul tactic al şefului misiunii, sau a altui ofiţer desemnat.
La aceste unităţi pot fi adăugate, echipe de specialişti pe diverse domenii acţionale, pentru îndeplinirea unor diverse sarcini specifice executării misiunilor.
În mod sigur, asimetria ameninţărilor vor aduce pe viitor, sarcini mult mai complexe forţelor multinaţionale militare, iar forţele de poliţie internaţionale, vor trebui să facă faţă, unor elemente adverse mult mai difuze, precum cele legate de dezvoltare economiei subterane, a criminalităţii organizate sau a implicării actorilor politici locali. Dacă faza de stabilizare vizează restaurarea securităţii publice şi o deplină eficacitate a poliţiei locale, concomitent cu dezvoltarea economică şi socială, misiunile internaţionale aflate în curs de desfăşurare, demonstrează că reuşita acestei faze,nu poate să fie vizibilă imediat, ci reprezintă un proces cu ce se poate întinde pe parcursul mai multor decenii.

